Ο Βασίλης έχει περάσει παραπάνω από την τελευταία μισή δεκαετία σε διάφορες φυλακές της Ελλάδας. Συγχρόνως, είναι φοιτητής στο Τμήμα Επιστημών Οίνου Αμπέλου και Ποτών του Πανεπιστημίου Δυτικής Αττικής, εδώ και έναν χρόνο. Αυτήν τη στιγμή, λοιπόν, είναι μάλλον ο πιο κατάλληλος κρατούμενος και συγχρόνως ο πιο ειδικός φοιτητής του τμήματος του για να μας εξηγήσει τη μέθοδο παρασκευής αυτοσχέδιου τσίπουρου στα σωφρονιστικά καταστήματα της χώρας. VICE: Υπάρχει αλκοόλ στη φυλακή;

Βασίλης: Φυσικά και υπάρχει αλκοόλ στη φυλακή. Εξαρτάται βέβαια και σε ποια φυλακή βρίσκεσαι. Υπάρχει το αλκοόλ της κοινωνίας, αυτό δηλαδή που εισάγουν οι σωφρονιστικοί -οπότε είναι κανονικό- και υπάρχει και αυτό που φτιάχνουν μόνοι τους οι κρατούμενοι.

Το καλύτερο στη φυλακή θεωρείται το δυνατότερο. Ό,τι μπορεί να σε κάνει να φτιάξεις κεφάλι, με όσο το δυνατόν λιγότερα λεφτά.

Ποια είναι λοιπόν η διαδικασία παρασκευής του αλκοόλ στη φυλακή;

Το αλκοόλ όπως ξέρουμε παράγεται με την αλκοολική ζύμωση που σημαίνει τη μετατροπή των σακχάρων σε αλκοόλη. Οι κρατούμενοι χρησιμοποιούν όλα τα διαθέσιμα μέσα γι’ αυτόν τον σκοπό. Καταρχάς, ό,τι φρούτα έχουν στη διάθεσή τους τα οποία και πολτοποιούν. Στο μείγμα των λιωμένων φρούτων προσθέτουν βραστό νερό και ζάχαρη για να επιταχύνουν την διαδικασία της ζύμωσης. Επίσης συμπληρώνουν με ψωμί ή γιαούρτι που τα έχουν αφήσει πρώτα να μουχλιάσουν για να δημιουργήσουν τον μύκητα που θα κάνει τη ζύμωση, τον λεγόμενο ζυμομύκητα. Πολλές φορές, για μια έξτρα δύναμη, ρίχνουν μέσα στο μείγμα χλωρίνη. Τον λόγο δεν τον έχω καταλάβει ποτέ, στο δεύτερο εξάμηνο είμαι ακόμα, αλλά υπάρχει ο αστικός μύθος ότι γίνεται πιο δυνατό έτσι. Το καλύτερο στη φυλακή θεωρείται το δυνατότερο. Ό,τι μπορεί να σε κάνει να φτιάξεις κεφάλι, με όσο το δυνατόν λιγότερα λεφτά. Όταν το μείγμα ωριμάσει και γίνει κάτι σαν μούστος, περνάνε στο στάδιο της απόσταξης η οποία γίνεται με διαφορετικό τρόπο στον Κορυδαλλό και με διαφορετικό στις υπόλοιπες φυλακές.

Υπάρχει διαφορά στο αυτοσχέδιο τσίπουρο του Κορυδαλλού με το αυτοσχέδιο τσίπουρο των υπόλοιπων φυλακών;

Υπάρχει μεγάλη διαφορά. Καταρχάς, τα αυτοσχέδια καζάνια του Κορυδαλλού προσομοιάζουν με κανονικά καζάνια. Στον Κορυδαλλό, επειδή το φαγητό του συσσιτίου δεν τρώγεται, η υπηρεσία επιτρέπει στους κρατούμενους να έχουν ηλεκτρικά μάτια στα κελιά τους και να μαγειρεύουν, αν έχουν την οικονομική δυνατότητα να παραγγέλνουν από την καντίνα ή από τον μπακάλη. Το γεγονός λοιπόν ότι υπάρχουν ηλεκτρικά μάτια βοηθάει πολύ στην ποιότητα της απόσταξης και στην μείωση των δηλητηριάσεων. Στις κλειστές φυλακές, επειδή οι σωφρονιστικοί κλέβουν λιγότερο τις πρώτες ύλες για το φαγητό που προορίζεται για τους κρατούμενους, τα γεύματα είναι αξιοπρεπή σε ποιότητα και ποσότητα. Οπότε, υπάρχουν μόνο μερικά κοινόχρηστα μάτια τα οποία δεν μπορούν οι κρατούμενοι να βάλουν στα κελιά τους για να φτιάξουν τσίπουρο μακριά από τα αδιάκριτα βλέμματα.

Στις κλειστές φυλακές χρησιμοποιούν τον λεγόμενο κλέφτη. Ο κλέφτης είναι ένα καλώδιο που από τη μια πλευρά συνδέεται με την πρίζα ενώ από την άλλη καταλήγει σε δυο μεταλλικές πλάκες γειωμένες με ένα κομμάτι ξύλο. Όταν μπει στο μείγμα προκαλείται κάποιου είδους ηλεκτρόλυση και με αυτόν τον τρόπο σταδιακά βράζει. Αρχικά ήταν πατέντα που είχε ανακαλυφτεί τις περασμένες δεκαετίες για να βράζουν οι κρατούμενοι νερό και να πλένονται τον χειμώνα αλλά αργότερα αξιοποιήθηκε και γι αυτόν τον σκοπό. Για καζάνι, σε αυτήν την περίπτωση, χρησιμοποιούν πλαστικούς κουβάδες. Έναν (πλυμένο) κουβά σφουγγαρίσματος που περιέχει το μείγμα. Πάνω από την επιφάνεια του μείγματος και εντός του κουβά, αιωρείται με την βοήθεια σχοινιών ένα πλαστικό μπολ. Αφού τοποθετήσουν μέσα στο μείγμα τον κλέφτη, καλύπτουν τον κουβά με μια νάιλον σακούλα στην επιφάνεια της οποίας ρίχνουν κρύο νερό από την βρύση. Καθώς το μείγμα βράζει και βγάζει ατμούς από την λειτουργία του κλέφτη, συγχρόνως ψύχεται και έτσι το αλκοόλ στάζει στο προσαρμοσμένο μπολ. Αυτό το αμφίβολης ποιότητας απόσταγμα οι κρατούμενοι το βαφτίζουν τσίπουρο.

Στον Κορυδαλλό, από εκεί που πλήρωνες 400 με 450 ευρώ τη φιάλη, τώρα λόγω του ανταγωνισμού στην προσφορά οι τιμές έχουν πέσει στα 100 με 120 ευρώ.

Το άλλο πρόβλημα στις κλειστές φυλακές είναι ότι τα φρούτα που μπορούν να βρουν είναι κάπως περιορισμένα, ενώ στον Κορυδαλλό μπορείς να βρεις και σταφύλι ως πρώτη ύλη. Ο Κορυδαλλός, εκτός του ότι σου δίνει τη δυνατότητα να χρησιμοποιείς ηλεκτρικά μάτια, έχει μια μεγάλη μαύρη αγορά και μπορείς να βρεις πιο εύκολα διάφορα εξαρτήματα που μπορεί να σου χρειαστούν στις διάφορες πατέντες.

Αλκοόλ κοινωνίας υπάρχει σε όλες τις φυλακές;

Όχι, δεν υπάρχει σε όλες τις φυλακές. Κατά βάση υπάρχει στον Κορυδαλλό και σε μεγάλες φυλακές όπου υπάρχουν πολλοί σωφρονιστικοί υπάλληλοι και είναι πιο ανεπτυγμένη η μαύρη αγορά. Στις μικρές φυλακές που η φάση των σωφρονιστικών υπαλλήλων είναι πιο οικογενειακή, είναι πιο δύσκολο να βρεθεί αλκοόλ διότι είναι πιο δύσκολο να μπει στη ζούλα. Στον Κορυδαλλό, από εκεί που πλήρωνες 400 με 450 ευρώ τη φιάλη, τώρα λόγω του ανταγωνισμού στην προσφορά οι τιμές έχουν πέσει στα 100 με 120 ευρώ - σε κάποιες περιπτώσεις μέχρι και 70 ευρώ η φιάλη. Αυτές οι τιμές βέβαια ανεβαίνουν Πρωτοχρονιά και Πάσχα, όπως γινόταν στα μπουζούκια έξω. Τις μέρες των γιορτών είναι διπλή ταρίφα. Και υπάρχουν και προκρατήσεις για αυτές τις μέρες πόσα μπουκάλια θα πάρει το κάθε κελί.

Όταν ένα αγαθό είναι παράνομο, η τιμή του ανεβαίνει πάρα πολύ. Έτσι, μπορεί η σωφρονιστική υπηρεσία να βγάζει λεφτά.

Το αυτοσχέδιο τσίπουρο πόσο κοστίζει;

Το αυτοσχέδιο τσίπουρο (διότι, σαν τσίπουρο το πουλάνε) πηγαίνει το μισόλιτρο πλαστικό μπουκαλάκι του νερού 10 ευρώ και το μεγάλο 30 ευρώ αλλά μπορεί να σου κάνει και έκπτωση να το πάρεις με 25 ευρώ. Αυτές οι τιμές ισχύουν για τον Κορυδαλλό. Σε κλειστές φυλακές που οι κρατούμενοι δεν έχουν τον ανταγωνισμό των σωφρονιστικών υπαλλήλων το μεγάλο μπουκάλι το ενάμιση λίτρο πηγαίνει μέχρι και 50 ευρώ και το μικρό περίπου 20 ευρώ. Περίπου διπλάσια τιμή από τον Κορυδαλλό δηλαδή.

VICE Video: Η Βιομηχανία της Κυβερνοασφάλειας και τα Νέα Ελληνικά Ταλέντα

Παρακολουθήστε όλα τα βίντεo του VICE, μέσω της νέας σελίδας VICE Video Greece στο Facebook.

Γιατί θεωρείς ότι απαγορεύεται το αλκοόλ στη φυλακή;

Υπάρχουν πολλοί λόγοι που απαγορεύεται. Ο επίσημος λόγος είναι ότι λόγω του αλκοόλ γίνονται πιο εύκολα φασαρίες. Οι κρατούμενοι μεθάνε και αλληλοσφάζονται. Το περίεργο είναι όμως ότι και χωρίς αλκοόλ αλληλοσφάζονται, οπότε προσωπικά δεν καταλαβαίνω την απαγόρευση. Ο άλλος λόγος είναι πως όταν ένα αγαθό είναι παράνομο, η τιμή του ανεβαίνει πάρα πολύ. Έτσι, μπορεί η σωφρονιστική υπηρεσία να βγάζει λεφτά.

Πόσο ανάγκη το έχει ένας κρατούμενος;

Πρέπει κάπως να βρεις έναν τρόπο να ξεφύγεις και αυτός, από τη μια, είναι ο πιο safe τρόπος να μην γίνεις πρεζάκιας. Βέβαια, στην πραγματικότητα, δεν είναι και τόσο ασφαλές αν σκεφτείς ότι τα τελευταία πέντε χρόνια ξέρω τουλάχιστον τρεις ανθρώπους που έχουν πεθάνει από το αλκοόλ της φυλακής. Επειδή η παραγωγή που γίνεται μέσα στη φυλακή δεν έχει κανέναν τρόπο να ελεγχθεί, πολλές φορές, αντί για αιθανόλη, αποστάζεται μεθανόλη η οποία είναι τοξική και πεθαίνουν από δηλητηριάσεις.

Η σωφρονιστική υπηρεσία το κυνηγάει;

Όχι τόσο πολύ. Ενώ είναι πειθαρχικό παράπτωμα, συχνά δεν το τιμωρούν. Στον Κορυδαλλό, αν στο βρουν απλώς σου αδειάζουν το καζάνι. Σε άλλες φυλακές το κυνηγάνε λίγο περισσότερο, αλλά πάλι δείχνουν μια ανοχή. Στις γιορτές, παρότι γίνονται εθιμοτυπικές έρευνες από την υπηρεσία, το αφήνουν πιο ελεύθερο για να ξεδίνουν οι κρατούμενοι και να αποσυμπιέζεται η κατάσταση.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE